ŠIAULIŲ MIESTO SAVIVALDYBĖS TARYBA

SPRENDIMAS

DĖL VIETINĖS RINKLIAVOS UŽ LEIDIMO PREKIAUTI AR TEIKTI PASLAUGAS ŠIAULIŲ MIESTO VIEŠOSIOSE VIETOSE IŠDAVIMĄ NUOSTATŲ PATVIRTINIMO

2018 m. rugsėjo 6 d. Nr. T-288

Šiauliai

Vadovaudamasi Lietuvos Respublikos vietos savivaldos įstatymo 6 straipsnio 2 punktu, 16 straipsnio 2 dalies 37 punktu, 18 straipsnio 1 dalimi, Lietuvos Respublikos rinkliavų įstatymo 11 straipsnio 1 dalies 2 punktu, 12 straipsniu, Šiaulių miesto savivaldybės taryba n u s p r e n d ž i a:

1. Patvirtinti Vietinės rinkliavos už leidimo prekiauti ar teikti paslaugas Šiaulių miesto viešosiose vietose išdavimą nuostatus (pridedama).

2. Pripažinti netekusiu galios Šiaulių miesto savivaldybės tarybos 2012 m. balandžio 19 d. sprendimą Nr. T-116 „Dėl Vietinės rinkliavos už leidimo prekiauti ar teikti paslaugas Šiaulių miesto viešosiose vietose išdavimą nuostatų tvirtinimo“ su visais pakeitimais ir papildymais.

3. Nustatyti, kad šis sprendimas įsigalioja 2018 m. spalio 1 d.

Savivaldybės meras	Artūras Visockas

PATVIRTINTA

Šiaulių miesto savivaldybės tarybos

2018 m. rugsėjo 6 d. sprendimu Nr. T-288

VIETINĖS RINKLIAVOS UŽ LEIDIMO PREKIAUTI AR TEIKTI PASLAUGAS

ŠIAULIŲ MIESTO VIEŠOSIOSE VIETOSE IŠDAVIMĄ

NUOSTATAI

I SKYRIUS

BENDROSIOS NUOSTATOS

1. Vietinės rinkliavos už leidimo prekiauti ar teikti paslaugas Šiaulių miesto viešosiose vietose išdavimo nuostatai (toliau – Nuostatai) nustato šios rinkliavos dydžius, mokėjimo tvarką, lengvatas ir grąžinimo atvejus.

2. Vietinė rinkliava už leidimo prekiauti ar teikti paslaugas Šiaulių miesto viešosiose vietose išdavimą (toliau – vietinė rinkliava) – tai Šiaulių miesto savivaldybės (toliau – Savivaldybė) tarybos sprendimu nustatyta privaloma įmoka rinkliavos mokėtojams, prekiaujantiems ar teikiantiems paslaugas miesto teritorijos viešosiose vietose: aikštėse, skveruose, parkuose, ant pėsčiųjų takų, paplūdimiuose, automobilių stovėjimo vietose, poilsio aikštelėse, paplūdimiuose, vandens telkiniuose ir prie jų bei kitose žmonių susibūrimo vietose, kuriose teikiamos paslaugos, taip pat vykdoma prekyba nuo (iš) laikinųjų prekybos įrenginių, kioskų, paviljonų, prekybai pritaikytų automobilių ar priekabų, lauko kavinių (taip pat mugių ir masinių renginių metu).

3. Vietinės rinkliavos mokėtojai yra fiziniai ar juridiniai asmenys (toliau – asmenys), kuriems pagal Lietuvos Respublikos teisės aktus leista prekiauti ar teikti paslaugas (įsigijusieji verslo liudijimą, individualios veiklos vykdymo pažymą, o teikiantieji viešojo maitinimo paslaugas ar vykdantys prekybą maisto produktais – Maisto tvarkymo subjekto patvirtinimo pažymėjimą ir (ar) kt.).

4. Prekybos (paslaugų teikimo) viešosiose vietose tvarka reglamentuojama paskiru (-ais) Savivaldybės tarybos sprendimu (-ais). Leidimas prekiauti (teikti paslaugas) viešosiose vietose (toliau – Leidimas) išduodamas ir panaikinamas vadovaujantis Leidimų prekiauti (teikti paslaugas) viešosiose vietose išdavimo ir panaikinimo tvarkos aprašu, tvirtinamu Savivaldybės administracijos direktoriaus įsakymu.

5. Vietinė rinkliava įskaitoma į Šiaulių miesto savivaldybės biudžetą (toliau – savivaldybės biudžetas) ir sumokama prieš išduodant Leidimą.

6. Vietinės rinkliavos administratorius (toliau – Administratorius) – viešojo pirkimo konkursą laimėjęs juridinis asmuo, administruojantis vietinės rinkliavos surinkimą.

7. Nuostatuose vartojamos sąvokos atitinka Lietuvos Respublikos rinkliavų įstatyme ir kituose teisės aktuose apibrėžtas sąvokas.

II SKYRIUS

RINKLIAVOS DYDŽIAI

8. Nustatomi vietinės rinkliavos dydžiai už Leidimo išdavimą:

8.1. prekiauti ar teikti paslaugas Šiaulių miesto viešosiose vietose (visose miesto teritorijos (išskyrus masinių renginių teritorijas) vietose, kurių numeriai su adresais (ribomis) ir schemos patvirtinti Savivaldybės administracijos direktoriaus įsakymu) – nurodyti 1 priede;

8.2. prekiauti ar teikti paslaugas Šiaulių miesto viešosiose vietose vykstančių masinių nekomercinių renginių metu – nurodyti 2 priede.

III SKYRIUS

LENGVATOS RINKLIAVOS MOKĖTOJAMS

9. Rinkliavos mokėtojai, kuriems teikiamos rinkliavos lengvatos:

9.1. vietinės rinkliavos nemoka:

9.1.1. tautodailininkai, amatininkai, turintys tautinio paveldo sertifikatus, tautodailininko ar tradicinių amatų meistro pažymėjimą ir prekiaujantys savo darbo sertifikuotais tautinio paveldo gaminiais ir savo rankų darbo gaminiais Vilniaus g. pėsčiųjų tako vietose, nustatytose ir patvirtintose Savivaldybės administracijos direktoriaus įsakymu, o masinių nekomercinių renginių metu – renginio organizatoriaus nustatytose vietose;

9.1.2. Šiaulių krašto ūkininkai, įregistravusieji ūkininko ūkį, žemės ūkio paskirties sklypų savininkai (nuomininkai), prekiaujantys iš prekybai pritaikytų automobilių ar priekabų savo ūkyje užauginta arba pagaminta produkcija vieną kartą per savaitę (pasirinktinai) automobilių stovėjimo aikštelėse, kurių išdėstymo sąrašas su adresais (ribomis) tvirtinamas Savivaldybės administracijos direktoriaus įsakymu;

9.1.3. asmenys, deklaravusieji gyvenamąją vietą Šiaulių mieste ir prekiaujantys savo namų valdos ar sodo bendrijos sklype užaugintomis daržovėmis, uogomis, vaisiais, gėlėmis, surinktomis miško gėrybėmis nuo stalų, esančių prie pastatų Krymo g. 32, Tilžės g. 28, Vilniaus g. 15A, Tilžės g. 44, Dainų take: prie Lyros g. 11 namo, tarp Lyros g. 18 ir Lyros g. 22F namų;

9.1.4. asmenys, deklaravusieji gyvenamąją vietą Šiaulių mieste ir prekiaujantys sendaikčiais, rankdarbiais, dailiųjų amatų ir meno dirbiniais vieną kartą per savaitę viešosiose vietose, nustatytose ir patvirtintose Savivaldybės administracijos direktoriaus įsakymu;

9.1.5. pensininkai ir neįgalieji, deklaravusieji gyvenamąją vietą Šiaulių mieste, prekiaujantys savo rankdarbiais miesto šventės „Šiaulių dienos“ ir kitų reprezentacinių renginių metu, renginio organizatoriaus nustatytose vietose;

9.1.6. asmenys, vykdantys prekybą ar teikiantys paslaugas masinių komercinių renginių metu, renginio organizatoriaus nustatytose vietose.

9.2. vietinės rinkliavos 50 proc. lengvata taikoma masinių nekomercinių renginių metu renginio organizatoriaus nustatytose vietose:

9.2.1. prekiaujantiems savo užaugintais arba pagamintais sertifikuotais maisto produktais, turinčiais atitinkamą sertifikatą (pažymėjimą);

9.2.2. meninio ugdymo įstaigų studentams ir moksleiviams, kūrybinių sąjungų nariams, turintiems atitinkamą pažymėjimą ir prekiaujantiems tik savo gamybos gaminiais.

10. Pagal 11.1 papunktį apskaičiuota rinkliava mažinama 20 procentų, jeigu rinkliava mokama už ne trumpesnį kaip 30 dienų nepertraukiamą laikotarpį.

IV SKYRIUS

RINKLIAVOS APSKAIČIAVIMAS IR RINKLIAVOS MOKĖJIMO TVARKA

11. Vietinė rinkliava apskaičiuojama taip:

11.1. pagal nustatytus vienos dienos rinkliavos dydžius:

R  D1 x L, kur:

R – apskaičiuota rinkliava (eurais);

D1 – vienos dienos rinkliavos dydis (eurais);

L – laikotarpis (dienų skaičius), kuriuo pageidaujama vykdyti prekybą (teikti paslaugas).

11.2. pagal nustatytus mėnesio rinkliavos dydžius:

R = D2 x P x L, kur:

R – apskaičiuota rinkliava (eurais);

D2 – mėnesio rinkliavos dydis (eurais);

P – kiosko, paviljono, lauko kavinės ar atrakciono užimamas plotas (kv. m);

L – laikotarpis (mėnesių skaičius), kuriam išduodamas Leidimas.

Jeigu prekyba (paslaugų teikimas) vykdoma trumpiau kaip mėnesį (mėnesio dienų skaičius prilyginamas 30 dienų), rinkliava apskaičiuojama proporcingai už laikotarpį, kuriuo pageidaujama vykdyti prekybą (teikti paslaugas).

12. Apskaičiuota rinkliava yra apvalinama ir mokama:

12.1. eurais be centų, kai apskaičiuotas vietinės rinkliavos dydis yra lygus arba didesnis kaip 10 eurų;

12.2. eurais su centais vieno skaitmens po kablelio tikslumu, kai apskaičiuotas vietinės rinkliavos dydis yra ne didesnis kaip 10 eurų.

13. Vietinė rinkliava sumokama prieš išduodant Leidimą. Rinkliava mokama pervedant pinigus į Savivaldybės administracijos nurodytas sąskaitas nurodant mokėjimo paskirtį „Už Leidimo prekiauti (teikti paslaugas) viešosiose vietose išdavimą“.

14. Kai rinkliavą administruoja Administratorius, rinkliavos mokėtojai už Leidimo išdavimą moka Administratoriui. Administratorius perveda surinktą rinkliavą į Savivaldybės administracijos nurodytas sąskaitas.

15. Jeigu rinkliavos mokėtojas nesumoka vietinės rinkliavos iki nustatyto termino, Savivaldybės administracija nesuteikia paslaugos (apie tai atskiru pranešimu rinkliavos mokėtojui nėra pranešama).

V SKYRIUS

VIETINĖS RINKLIAVOS GRĄŽINIMAS

16. Sumokėta vietinė rinkliava arba jos dalis grąžinama, jei:

16.1. sumokėta daugiau, negu nurodyta Nuostatuose;

16.2. nesuteikta paslauga (neišduotas Leidimas);

16.3. dėl priimtų įstatymų, kitų teisės aktų pasikeitimo ar dėl nenugalimos jėgos aplinkybių poveikio rinkliavos mokėtojas negali pasinaudoti išduoto Leidimo suteiktomis teisėmis.

17. Sumokėta vietinė rinkliava arba jos dalis grąžinama rašytiniu mokėtojo prašymu, nurodžius priežastį. Prašymas dėl vietinės rinkliavos grąžinimo Savivaldybės administracijai turi būti pateiktas per vieną mėnesį:

17.1. nuo vietinės rinkliavos sumokėjimo dienos (Nuostatų 16.1, 16.2 papunkčiuose nustatytais atvejais);

17.2. nuo 16.3 papunktyje numatytų aplinkybių paaiškėjimo dienos.

18. Panaikinus Leidimą už prekybos (paslaugų teikimo) Šiaulių miesto viešosiose vietose tvarkos pažeidimus arba kontroliuojančių institucijų raštiškus pranešimus, sumokėta vietinė rinkliava negrąžinama.

VI SKYRIUS

BAIGIAMOSIOS NUOSTATOS

19. Nuostatai pildomi ir keičiami, stabdomas jų galiojimas Savivaldybės tarybos sprendimu.

20. Vietinės rinkliavos rinkimą kontroliuoja Savivaldybės kontrolės ir audito tarnyba.

21. Valstybės tarnautojai ir darbuotojai už Nuostatų nesilaikymą atsako Lietuvos Respublikos teisės aktų nustatyta tvarka.

22. Valstybės tarnautojų ir darbuotojų veiksmai, įgyvendinant Nuostatus, gali būti skundžiami Lietuvos Respublikos įstatymų nustatyta tvarka.

23. Tai, kas nereglamentuota Nuostatuose, sprendžiama taip, kaip numatyta Lietuvos Respublikos teisės aktuose ar Savivaldybės institucijų priimtuose sprendimuose.

________________________

Vietinės rinkliavos už leidimo prekiauti ar teikti paslaugas

Šiaulių miesto viešosiose vietose išdavimą nuostatų

1 priedas

VIETINĖS RINKLIAVOS UŽ LEIDIMO PREKIAUTI AR TEIKTI PASLAUGAS ŠIAULIŲ MIESTO VIEŠOSIOSE VIETOSE IŠDAVIMĄ DYDŽIŲ LENTELĖ

(Visose miesto teritorijos (išskyrus masinių renginių teritorijas) vietose, kurių numeriai su adresais (ribomis) ir schemos patvirtintos

Savivaldybės administracijos direktoriaus įsakymu)

Eil. Nr.	Rinkliavos objektas	Vietinės rinkliavos dydis Eur

vienos dienos	mėnesio
1.	Prekiauti nuo (iš) laikinųjų prekybos įrenginių (prekybos plote iki 4 kv. m):
1.1.	savos gamybos žemės ūkio ir maisto produktais, sertifikuotais maisto produktais	3	-
1.2.	kitais maisto ir ne maisto produktais	4	-
1.3.	gėlėmis, puokštėmis, žvakėmis:
1.3.1.	prie K. Donelaičio civilinių kapinių	3	-
1.3.2.	prie Ginkūnų civilinių kapinių	4	-
1.4.	eglutėmis ir jų šakomis (kalėdiniu laikotarpiu)	15	-
1.5.	šalia įteisintų turgaviečių	20	-
2.	Prekiauti iš prekybai pritaikyto automobilio ar priekabos, specialiosios nemotorinės transporto priemonės:
2.1.	savos gamybos žemės ūkio ir maisto produktais	3	-
2.2.	kitais maisto ir ne maisto produktais	4	-
3.	Prekiauti (teikti paslaugas) iš kiosko, paviljono (už 1 kv. m užimamo ploto):
3.1.	kai prekiaujama maisto produktais, spauda, teikiamos finansinės paslaugos	-	1,5
3.2.	kai prekiaujama ne maisto produktais, teikiamos buities, aptarnavimo paslaugos	-	1
4.	Teikti viešojo maitinimo paslaugas (sezoninėse) kavinėse ar išplėstose aptarnavimo vietose prie stacionarių viešojo maitinimo vietų (už 1 kv. m užimamo ploto):
4.1.	iki 50,00 kv. m	-	1,2
4.2.	iki 100,00 kv. m	-	1,5
4.3.	daugiau kaip 100,00 kv. m	-	2,0
5.	Teikti paslaugas:
5.1.	poilsio ir pramogų priemonių (inventoriaus) nuomos, fotografavimo, piešimo ir pan. (už 1 kv. m užimamo ploto)	-	4
5.2.	pasivažinėjimo kinkomojo transporto ir kt. mobiliosiomis priemonėmis (už 1 priemonę)	10	-
5.3.	atrakcionų ir kitų laisvalaikio pramogų (laipynių, batutų, vandenlenčių ir kt.) už 1 kv. m užimamo ploto	-	1,7
5.4.	kitas priede nenumatytas paslaugas	3

______________________

Vietinės rinkliavos už leidimo prekiauti ar teikti paslaugas

Šiaulių miesto viešosiose vietose išdavimą nuostatų

2 priedas

VIETINĖS RINKLIAVOS UŽ LEIDIMO PREKIAUTI AR TEIKTI PASLAUGAS ŠIAULIŲ MIESTO VIEŠOSIOSE VIETOSE VYKSTANČIŲ MASINIŲ NEKOMERCINIŲ RENGINIŲ METU IŠDAVIMĄ DYDŽIŲ LENTELĖ

Eil. Nr.	Rinkliavos objektas	Vietinės rinkliavos dydis Eur (už vieną renginio dieną)

miesto šventės „Šiaulių dienos“ ir kitų reprezentacinių renginių (festivalių, konkursų, išskyrus sporto varžybas) teritorijoje	kitų renginių ir kitoje mažesnio paklausumo teritorijoje (mikrorajonuose, parkuose, prie vandens telkinių ir kt. rekreacinėse miesto dalyse)
1.	Teikti viešojo maitinimo paslaugas:
1.1.	su prekyba alkoholiniais gėrimais (kai užimamas plotas iki 20 kv. m)	150	100
1.2.	be prekybos alkoholiniais gėrimais:
1.2.1.	kai užimamas plotas iki 20 kv. m	100	50
1.2.2.	kai užimamas plotas iki 6 kv. m	50	30
2.	Prekiauti prekybos plote iki 6 kv. m:
2.1.	maisto produktais	70	30
2.2.	tautodailės dirbiniais, medžio, tekstilės, popieriaus, odos, bižuterijos dirbiniais ir gaminiais, įvairių rūšių meno (dailės, tekstilės, juvelyrikos, dizaino ir kt.) kūriniais ir rankdarbiais	40	20
2.3.	kitų gamintojų ne maisto produktais	50	25
3.	Teikti laisvalaikio pramogų paslaugas:
3.1.	atrakcionų (už 1 kv. m užimamo ploto)	2	1
3.2.	mobiliąsias paslaugas (už kiekvieną priemonę), kitas nenumatytas paslaugas (už kiekvieną vietą)	20	15

_____________________